13P/Όλμπερς

Ο Κομήτης Όλμπερς (13P/Olbers) είναι περιοδικός κομήτης με σημερινή περίοδο περιφοράς γύρω από τον Ήλιο 69 γήινα έτη. Ταιριάζει με τον κλασικό ορισμό ενός κομήτη του τύπου του Χάλλεϋ (με περίοδο μεταξύ 20 και 200 ετών).

Ο Γερμανός αστρονόμος Χάινριχ Βίλχελμ Όλμπερς ανεκάλυψε τον κομήτη στις 6 Μαρτίου 1815, παρατηρώντας από τη Βρέμη. Τότε ήταν οριακά ορατός με γυμνό μάτι. Η τροχιά του υπολογίσθηκε για πρώτη φορά από τον Καρλ Φρίντριχ Γκάους στις 31 Μαρτίου του ίδιου έτους, ενώ ο Φρίντριχ Μπέσελ υπολόγισε την περίοδο περιφοράς του γύρω από τον Ήλιο σε 73 έτη και αργότερα σε 73,9 έτη. Οι υπολογισμοί άλλων αστρονόμων εκείνη την εποχή έδωσαν τιμές περιόδου περιφοράς μεταξύ 72 και 77 ετών. Ο Γουίλιαμ Ρόμπερτ Μπρουκς ανακάλυψε ξανά τον κομήτη τυχαία τις 25 Αυγούστου 1887.

Ο κομήτης ανιχνεύθηκε ξανά το 1956, όταν έγινε ορατός και με κιάλια κοντά στο περιήλιό του, τις 19 Ιουνίου 1956. Πέρασε πάλι από το περιήλιο της τροχιάς του στις 30 Ιουνίου 2024 κατά τους καλύτερους υπολογισμούς.Seiichi Yoshida (2004): «13P/Olbers» στον Seiichi Yoshida's Comet Catalog. Ανακτήθηκε στις 24 Φεβρουαρίου 2010. Θα περάσει όμως πιο κοντά από τη Γη κοντά στο μεθεπόμενο περιήλιό του, σε απόσταση 0,756 AU από αυτή (Cometography Home Page) στις 10 Ιανουαρίου 2094.

Υπάρχουν ορισμένες εικασίες ότι ο 13P/Όλμπερς είναι υπεύθυνος για μία βροχή διαττόντων που πέφτουν όχι στη Γη, αλλά στον Άρη, με ακτινοβόλο σημείο στον αστερισμό Μέγα Κύνα.

Παραπομπές

Εξωτερικοί σύνδεσμοι
 Προσομοίωση τροχιάς από το JPL / Εφημερίδα
 Ο 13P στην «Κομητογραφία» του Gary Kronk
 Τροχιακά στοιχεία στον ιστότοπο του Καζούο Κινοσίτα
 Ο κομήτης στον Κατάλογο Κομητών του Σεϊίτσι Γιοσίντα

Ολμπερς